**Missatge del Sant Pare en la XXI Sessió Pública de les Acadèmies Pontifícies. Ciutat del Vaticà, 6 de desembre de 2016**

“És necessari que els edificis sagrats, començant per les noves esglésies parroquials, sobretot les situades en contextos perifèrics i degradats, es proposin, fins i tot en la seva simplicitat i essencialitat, com a oasis de bellesa, de pau, d’acolliment, afavorint el veritable encontre amb Déu i la comunió amb els germans i germanes, esdevenint també punts de referència per al creixement integral de tots els habitants, per a un desenvolupament harmònic i solidari de tota la comunitat.

Prendre cura de les persones, començant pels més petits i indefensos, i de les seves relacions quotidianes, significa necessàriament prendre cura també de l’ambient on viuen. Petits gestos, accions simples, petites espurnes de bellesa i de caritat poden restaurar, “apedaçar” un teixit humà, més que urbanístic i ambiental, sovint lacerat i dividit, representant una alternativa concreta a la indiferència i al cinisme.

Emergeix, d’aquesta manera, l’important i necessari deure dels artistes, particularment dels que són creients i es deixen il·luminar per la bellesa de l’Evangeli de Crist: crear obres que portin, a través del llenguatge de la bellesa, un signe, una espurna d’esperança i de confiança allà on les persones semblen rendir-se a la indiferència i a la lletjor. Arquitectes i pintors, escultors i músics, cineastes i literats, fotògrafs i poetes, artistes de totes les disciplines, estan cridats a fer brillar la bellesa sobretot allà on l’obscuritat o la grisor domina la quotidianitat; són custodis de la bellesa, anunciadors i testimonis d’esperança per a la humanitat, com han repetit altres vegades els meus predecessor. Us convido, per tant, a tenir cura de la bellesa, i la bellesa cuidarà tantes ferides que marquen el cor i l’ànim dels homes i dones dels nostres dies”.

(Extret de: <https://w2.vatican.va/content/francesco/it/messages/pont-messages/2016/documents/papa-francesco_20161206_accademie-> pontificie.html)